RTMC – Transvaal.org
'n 45-jarige beampte van die Tshwane-metropolisie is in hegtenis geneem nadat hy glo omkoopgeld van 'n motoris ontvang het.
Simon Zwane, woordvoerder van die Padverkeerbestuurskorporasie (RTMC), het gesê die beampte is Donderdag by die metropolisie se kantoor in Centurion in hegtenis geneem tydens 'n voortgesette poging om van misdrywe in verkeersowerhede ontslae te raak.
"Die inhegtenisneming volg nadat 'n klagte van 'n motoris ontvang is wat beweer die beampte het R1 000 se omkoopgeld van hom geëis," het Zwane gesê. "Die motoris is blykbaar voorgekeer nadat hy 'n rooi verkeerslig verontagsaam het. Die beampte het glo die omkoopgeld geëis toe die motoris nie sy rybewys kon vertoon nie."
Volgens Zwane is die motoris glo na 'n kitsbank vergesel waar hy die geld moes trek en aan die beampte oorhandig het. Die motoris het later 'n klag by die teenkorrupsie-eenheid aanhangig gemaak.